google/wiki40b huggingface dataset:
The Book of Taliesyn

היסטוריה

בעקבות ההצלחה הבלתי צפויה לה זכתה הלהקה בארצות הברית לאחר שחרור אלבום הבכורה שלהם Shades of Deep Purple, האיצו חברות התקליטים בחברי הלהקה לפקוד את האולפנים ולהקליט חומרים מקוריים לאלבום הבא. סיבה נוספת להקליט חומרים חדשים, הייתה העובדה שהלהקה סבלה ממחסור בשירים על מנת לבצע אותם בהופעות החיות, שהיו מבוקשות ביותר בארצות הברית.
בתחילת אוגוסט 1968 נכנסו חברי הלהקה לאולפן, והחלו בהקלטות שנמשכו עד אוקטובר. בדומה לאלבומם הקודם, מכיל האלבום השפעות של רוק פסיכדלי ורוק מתקדם. עם זאת, סגנון השירים נוטה להיות כבד ומאופיין יותר ל"דיפ פרפל"- סגנון שיוצג היטב באלבומם Deep Purple in Rock. בנוסף, שירי האלבום ארוכים ומגוונים יותר, דבר שיכול להצביע על התרחבות היצירתיות של הלהקה כשזו הגיעה לכתיבת חומר מקורי. כמו כן, צליל האלבום נחשב לנקי ומלוטש יותר מאלבומם הקודם, וכולל פחות קאברים. עטיפת האלבום נוצרה על ידי המאייר ג'ון ורנון לורד.

Listen, Learn, Read On

שיר בעל קצב מהיר ותיפוף אגרסיבי ביחס לשאר שירי האלבום.

Wring That Neck

"Wring That Neck" הוא הקטע האינסטרומנטלי היחידי באלבום, והוא נחשב לאחד הקטעים הכבדים שיצרו דיפ פרפל באותה תקופה, כשהוא נטול השפעות פסיכדליות כמעט לחלוטין. השיר נכתב בשיתוף פעולה מיוחד ויוצא דופן בין בלקמור וסימפר. שם השיר נלקח מביטוי שהיה שגור בפיהם של חברי הלהקה כשרצו לתאר את עבודתם המאומצת של הגיטריסט או הבסיסט על כליהם, "Wring That Neck" - בתרגום חופשי: "לסחוט את צווארה של הגיטרה". הלייבל האמריקאי התעקש לשנות את שם השיר, ולבסוף יצא תחת השם "Hard Road" בגרסתו האמריקאית של התקליט.

Kentucky Woman

הסינגל "Kentucky Woman" נכתב במקור על ידי ניל דיימונד בשנת 1967 ויצא גם הוא כסינגל. בדומה להצלחתו של דיימונד, זכה השיר להצלחה רבה במצעדים. השיר נחשב בעיני מבקרים רבים לאחד משירי ההבי מטאל הראשונים בהיסטוריה.

We Can Work It Out

השיר "We Can Work It Out" נכתב במקור על ידי לנון ומקרטני עבור הביטלס, ושונה באופן משמעותי על ידי הלהקה, כשהפך משיר בסגנון פולק רוק, לשיר בסגנון רוק כבד, רוק מתקדם עם השפעות פסיכדליות ניכרות. כמו כן, אורכו המקורי של השיר הוא 2:15 דקות, ובידיהם של דיפ פרפל הוא הוארך ליותר משבע דקות (כולל ההקדמה). לתחילת השיר נוסף קטע אינסטרומנטלי בן שלוש דקות, בשם "Exposition". הקטע מנוגן בקצב מהיר ובסגנון רוק מתקדם, והוא נפתח עם הפרק השני של הסימפוניה השביעית של בטהובן.

Shield

"Shield" הוא השיר בעל ההשפעות הפסיכדליות ביותר באלבום, והוא משקף את אוירת ילדי הפרחים ששררה בסוף שנות ה-60 בעולם. קצב תיפופו של פייס בשיר שונה במיוחד מתיפופו הרגיל וזאת על מנת ליצור "צליל זכוכיתי". כמו כן, השיר מאופיין ב"באס ליין" מודגש וחזק. השיר נחשב על ידי מעריצי הלהקה כאחד מהשירים הטובים ביותר שיצרו חברי ההרכב הראשון של הלהקה, וכיצירת מופת אלמותית.
מאז 1969, לא בוצע השיר מעולם בהופעה חיה.

Anthem

בדומה לשיר "April" באלבום Deep Purple, השיר שופע השפעות ממוזיקה קלאסית כשהאורגן מהווה כלי דומיננטי ומרכזי בו. קטע מחרזותי-תזמורתי קצר מנוגן באמצעו של השיר. בשל המבנה המורכב שלו, השיר מעולם לא הוקלט בביצוע חי. "Anthem" נחשב לאחד מהשירים הנודעים ביותר של דיפ פרפל, ואף נחשב לקלאסית רוק.

River Deep, Mountain High

הקטע האחרון באלבום נכתב ברובו בידי המפיק פיל ספקטור ובוצע במקור על ידי אייק וטינה טרנר. הלהקה עיבדה אותו באופן מיוחד ליצירת רוק מתקדם בת 10 דקות. לרדיו הוא יצא כסינגל קצר וערוך. השיר זכה להצלחה רבה במצעדים בארצות הברית ובקנדה.
כוזרית

סיווג

קיימת מחלוקת באשר לאיזו קבוצה מהשפות הטורקיות שייכת השפה, והאם זוהי שפה טורקית בכלל. בלשנים אחדים סוברים כי זו שפה איראנית או קווקזית.
בימי הביניים, סיווגו מלומדים ערבים את הכוזרית כדומה, אך עם זאת לא זהה, לניב הטורקי בו השתמשו עמים טורקים אחרים בסביבתם, כגון האוע'וז. כיום, הדעה הרווחת בקרב בלשנים היא שהכוזרים דיברו בשפה טורקית, אשר הייתה דומה להונית ולשפת הבולגרים העתיקים, וככל הנראה הושפעה מהטורקית העתיקה ומאויגור.

היסטוריה

מסמכים מעידים כי היו יחסים מדיניים בין הכוזרים וההונגרים, והשפה דוברה בהונגריה עד המאה ה-10, אז נטמעה בהונגרית.
על-פי ה"כארתליס צחוברבה" ("ქართლის ცხოვრება"- חיי כארתלי), ספר ההיסטוריון הגאורגי לאונטי מרובלי, בן המאה ה-11, הייתה הכוזרית אחת משפות הארץ יחד עם ארמנית, גאורגית, עברית, ארמית ויוונית שהיו שגורות על בני בית המלוכה הגאורגי.

מעט מאוד דוגמאות השפה הכוזרית קיימות כיום, רובן הן שמות ששרדו במקורות היסטוריים, אך רוב העבודות הכתובות שנשתמרו נכתבו בעברית. המלה הכתובה היחידה בכוזרית הידועה כיום היא "HWQWRWM" שמשמעותה "קראתי זאת". המלה מופיעה בסוף מכתב קייב, ונכתבה באלפבית הרוני, מה שככל הנראה מעיד על כך שאופן כתיבת השפה לא השתנה עם גיור הכוזרים, אך עדיין סביר כי בתקופות שונות ובמקומות שונים נכתבה הכוזרית בכתבים הקירילי, העברי, הלטיני, היווני, הערבי או הגאורגי.
ז'אן-פייר פאפן

קריירה

בנבחרת צרפת שיחק פאפן 54 משחקים וכבש 30 שערים. פאפן שיחק בקבוצות ואלנסיין, קלאב ברוז', אולימפיק מרסיי, מילאן, באיירן מינכן, בורדו, גנגאן וסן פייר מהעיר סן-פייר.
ב-1991, בעת ששיחק באולימפיק מרסיי, זכה בתואר כדור הזהב והיה בכך לכדורגלן היחיד שזכה בתואר בעת ששיחק בליגה הצרפתית בכדורגל.
זכה בתואר מלך השערים של הליגה הצרפתית במשך חמש שנים רצופות (1988–1992). בארבע מתוך אותן שנים היה שותף לזכייתה של אולימפיק מרסיי באליפות צרפת (1989 - 1992). 
ב-4 במרץ 2004 נבחר על ידי פלה לאחד מ-125 שחקני הכדורגל החיים הטובים בעולם.
Carrier sense multiple access

Carrier Sense Multiple Access (או CSMA), הוא אלגוריתם אקראי שנועד להגדיר את אופן הגישה לשכבת הקו. לפני תחילת השידור מוודא האלגוריתם שערוץ התקשורת פנוי ואין תחנה אחרת שכבר משדרת באותו מתחם התנגשות. אם שתי תחנות מתחילות לשדר במקביל, האלגוריתם אינו מזהה כי קרתה התנגשות אלא מסתמך על מנגנוני בקרת השגיאות של שכבת התעבורה כדי לקבל את החבילות שנשלחו.

לקריאה נוספת

Andrew S. Tanenbaum, Computer Networks, fourth edition, pages 255-258,296-297.
דעת בעלים

במשפט העברי, קיים כלל המצריך דעת בעלים בהשבת ותשלומי גזילות וגניבות. כלל זה, מייחס חשיבות מיוחדת הן לגזילה כאשר היא נעשית בידיעת הבעלים והן להשבה כאשר היא נעשית בידיעת  הבעלים.

שיטת רב

שיטתו של רב על פי שיטת רש"י היא, שגזילה, כאשר היא נעשית מדעת הבעלים, נחשבת לגזילה חמורה יותר, ולכן גזילה כזו צריך להשיב באופן מושלם יותר, שהיא השבה מדעת הבעלים, ובשעת ההשבה. לעומת זאת, אם הגזילה נעשית שלא מדעת הבעלים, די בדעת קלושה של הבעלים בכך שהגזילה חזרה אליהם, וזאת על ידי "מנין", כלומר שהבעלים מונים את צאנם ורואים שלא חסר דבר (למרות שאינם יודעים שהייתה כאן השבת גזילה).
יש המסבירים את דברי שיטת רש"י, על פי דברי המהר"ל המסביר את דין ייאוש בכך שבעלותו של האדם נקבעת לפי השימוש והשליטה שהוא עושה בחפץ, ולפי היחס שיש בינו לחפץ, כאשר הוא משמש אותו ובדעתו להשתמש בו. לפי כך, מסבירים האחרונים כי גזילה כזו, שנעשית מדעת הבעלים, היא גזילה אלימה יותר, שכן בדעת הבעלים נקבעה התודעה שחפציו אינה בשליטתו יותר, ובכך הושלם מעשה הגזילה, שהרי החפץ יצא משליטתו ומתודעתו.
שיטת הרשב"א היא, שסברא היא, שכאשר הגזילה נעשית בפרסום ומדעת הבעלים, עליו להחזיר לידו את הגזילה מדעת הבעלים כדי להוציא את עצמו מידי כל חשד.

שיטת שמואל

לפי שיטת שמואל, אין חילוק בין גזילה לדעת או שאינה כזו, ובשניהם מניין פוטר. לפי דעת רש"י ייתכן כי שמואל חלוק על רב בחילוק שבין גזילה מושלמת ושאינה מושלמת, או לחלופין לפי דעת הרשב"א - בדין שעליו להוציא את עצמו מידי חשד. אם כי ניתן לומר שגם שמואל מודה לדין זה, אלא שהוא סובר שמניין המתבצע כאשר ידוע לבעל הבהמה שהיא נגזילה, חשובה כדעת, כי למרות שהוא לא ידע בשעת ההשבה שהייתה כאן השבה, ידוע לו לאחר מכן שהייתה השבה, שהרי הוא רואה שהבהמה שנעלמה נמצאת.

שיטת רבי יוחנן

שיטת רבי יוחנן, דומה לזו של רב, אם כי במידה פחותה יותר. גם רבי יוחנן מודה שלגזילה חמורה יותר, שנעשית מדעת, יש צורך בהשבה אלימה יותר, אלא שלשיטתו בגזילה מדעת די במניין, שכן גם דעת כזו נחשבת כדעת, ואילו גזילה שנעשתה שלא מדעת, ניתן להשיבה ללא דעת כלל, ואף ללא מניין שבה מנו הבעלים של העדר את העדר וראו שלא חסר בה אף אחת.

שיטת רב חסדא

שיטתו של רב חסדא, היא שההפך הוא הנכון; אין כלל דין שגזילה מדעת היא גזילה מושלמת יותר שצריכה השבה מושלמת מדעת, ודווקא בגזילת בהמה שנעשתה שלא מדעת, יש צורך בדעת הבעלים שידעו כי היא הושבה ואיזו היא הבהמה שהושבה. רבא, מסביר את שיטתו של רב חסדא, שכאשר בהמה מורגלת ללכת בתוך העדר, אין לה נטייה לברוח מהעדר, אך כאשר מתרגלת לצאת מחוץ לעדר, על ידי הגזלן, הוא שוב מורגלת לצאת מבלי השגחת הרועה, וככזו היא צריכה השגחה מיוחדת, ולכן צריך הגזלן להודיע שהוא החזירה כדי שידע בעל העדר שעליו להשגיח עליה באופן מיוחד, וגם כדי שידע איזו היא בהמה שנגלזה שזקוקה להשגחה מיוחדת.

פסק ההלכה

הראשונים נחלקו בפסק ההלכה, יש שפסקו כרבי יוחנן, שכן ההלכה היא תמיד כרבי יוחנן כאשר הוא חלוק עם רב, ויש שפסקו כרב חסדא, שכן לדעתם בכך שרבא מפרש את דבריו יש הוכחה שהוא פוסק כמותו.
יוסי סיון

יוסי סיון (נולד ב-1945 ברוסיה) הוא אדריכל ישראלי, שותף במשרד "יסקי מור סיון אדריכלים" בתל אביב. 
סיון עלה לישראל בשנת 1948, ולמד אדריכלות ותכנון ערים בפקולטה לאדריכלות בטכניון בחיפה בשנת 1968. שנתיים לאחר מכן, ב-1970, הקים משרד עצמאי עם שותף, וב-1973 היה לשותף במשרדו של אברהם יסקי, מבכירי האדריכלים הישראלים. עבודתם המשותפת כוללת מספר גדול מאוד של פרויקטים, מן הבולטים והידועים בישראל. התמחותם היא מגדלים והשפעתם על עיצוב קו הרקיע של תל אביב היא מכרעת. בין הפרויקטים נמנים מגדלי עזריאלי, מגדל אלרוב, מגדל אמות השקעות, מגדל המטכ"ל, מגדל האופרה, מגדלי אקירוב, מגדלי Yoo, האגף החדש של קניון הזהב ועוד.
מאז שנת 2006 הוא שותף במשרד מור יסקי סיון לאחר מיזוג שותפותו עם יסקי עם משרד מור אדריכלים שייסד  יצחק מור. סיון היה בעבר חבר בוועד איגוד האדריכלים וכיום הוא חבר בהנהלת לשכת האדריכלים העצמאיים. הוא שימש כעורך בטאון איגוד האדריכלים וכמרצה באוניברסיטת תל אביב.
גד נשיץ

ביוגרפיה

גד נשיץ נולד בברשוב שברומניה בשנת 1932. ב-1940 עלתה המשפחה לארץ ישראל והתגוררה בדירה ברחוב רופין בתל אביב. אביו, פריץ נשיץ, היה משורר וסופר (בין היתר כיהן כקונסול כבוד של איסלנד), ואמו הייתה עקרת בית.
נשיץ למד בגימנסיה שלווה בתל אביב, במגמה ההומנית, ובהמשך למד משפטים באוניברסיטת תל אביב, בשנת 1955 סיים את לימודיו בהצטיינות והתמחה במשרדו של עורך הדין דוד הרמן. עם סיום התמחותו, בשנת 1957, פתח משרד עצמאי. לכבוד התערוכה העולמית של בריסל, שנערכה בשנת 1958, מילא בהתנדבות תפקיד של עוזר נספח כלכלי בשגרירות ישראל בבריסל. בשנת 1973 קיבל תואר שני במשפטים, אף הוא מאוניברסיטת תל אביב בשנת 1981 הציע לעו"ד חנינא ברנדס לפתוח משרד משותף, והמשרד, נשיץ ברנדס אמיר, התפתח לאחד המשרדים הגדולים והידועים בישראל. נשיץ הוביל במשרד את תחומי הביטוח, הבנקאות, המשפט הימי והליטיגציה. בדירוג צ'יימברס נבחר נשיץ למקום השלישי בין הליטיגטורים בישראל (אחרי אלקס הרטמן ודורי קלגסבלד). עסק גם בבוררות בישראל ובחו"ל.
בשנת 1956 מונה לסגן קונסול כבוד של איסלנד, ובנובמבר 1960 מונה לקונסול כבוד של איסלנד. עד לפטירתו כיהן כיו"ר ארגון הסגל הדיפלומטי של הקונסולים של כבוד בישראל.
כיהן כיו"ר עמותת ארתור רובינשטיין (המארגנת את התחרות הבינלאומית לפסנתר ע"ש ארתור רובינשטיין) ויו"ר האגודה הישראלית למשפט ימי. בין 2003 ל-2007 עמד בראש פורום הנזיקין של לשכת עורכי הדין.
התגורר בהרצליה. היה נשוי לנחמה, ואב לשתי בנות ובן. אחת מבנותיו, ענת היא מייסדת-שותפה של קרן אורבימד ישראל. הבן, עו"ד איתן אלכסנדר נשיץ, נפטר במפתיע באוגוסט 2010.
נפטר ב-7 בספטמבר 2017 ונטמן בבית הקברות גבעת השלושה.
Bartier Cardi

רקע וכתיבה

השיר נכתב על ידי קארדי בי, 21 סאבג', סמואל גלואדה ודריל מק'ורקל. את השיר פרסמה קארדי בי במדיות החברתיות כבר ב-20 בדצמבר באותה שנה. 
השיר יצא בסמוך להכתרתה של קארדי בי כראפרית היחידה בהיסטוריה שהצליחה להכניס את שלושת הסינגלים הראשונים שלה אל העשירייה הפותחת של מצעד הבילבורד הוט 100, כשהראשון מביניהם (Bodak Yellow), הגיע בשיאו אל המקום ה-1, השני (MotorSport), אל המקום ה-6, והשלישי (No Limit), אל המקום ה-4.

וידאו קליפ

טרם הוציאה את הוידאו קליפ המלא של השיר, העלתה קארדי בי לערוץ ה-Vevo שלה אודיו של השיר, המציג את עטיפתו של הסינגל. האודיו זכה לויראליות רבה, ונכון ל-13 באפריל 2018, מונה הצפיות שלו עומד על כ-93 מיליון צפיות.
באפריל 2018, יצא הקליפ הרשמי של השיר. הקליפ בוים על ידי פטרה קולינס.
מרי בליאן

ביוגרפיה

מרי בליאן החלה לצייר בילדותה. מאוחר יותר נשלחה ללימודים באקדמיה לאמנויות היפות. בשנת 1953 היא פגשה את בעלה לעתיד, סטארק בליאן, בן דוד רחוק שלה, שלמד באותה עת הנדסת קרמיקה באנגליה. השניים נישאו לאחר שנה בבית לחם. בשנת 1955 התגורר הזוג ברבת עמון, שם כיהן סטארק בתפקיד מנהל בית חרושת למוצרים קרמיים. 
בשנת 1965, עם פטירתו של נישאן בליאן, סב המשפחה, שבו בני הזוג לירושלים. כמו כן פורקה ה"הסדנה המשותפת" לייצור קרמיקה שהקימו מגרדיש קרקשיאן ביחד עם נישאן בליאן בדרך שכם בירושלים. סטארק ומרי בליאן המשיכו להפעיל את הסדנה בדרך שכם מס' 14, שנקראה מעתה "Palestine Pottery", ואילו סטפן קרקשיאן ואחיו הכדר ברג' קרקשיאן פתחו סדנה לייצור קרמיקה ברחוב ה"ויה דולורוזה" שנקראה "Jerusalem Old City". בשנותיה הראשונות בסדנה השתמשה מרי בדגמים המסורתיים של הסדנה. העבודות מאותה עת מאופיינות בקו עדין, על כלים קטנים או בינוניים בגודלם. בין חידושיה העיקריים בתקופה זו היה השימוש בדגם של עץ איילות ואריה שנלקח מפסיפס בח'רבת אל-מפג'ר. בנוסף, בליאן השתמשה במוטיבים של דגם זה לשם פיתוח סצנות חדשות ובעלות קומפוזיציה חופשית יותר.
החל ממחצית שנות השבעים ובמהלך שנות השמונים של המאה ה-20 עברה יצירתה של בליאן שינוי בקנה המידה של העבודות. המעבר מציור על כלים קטנים לכלים גדולים יחסית, ולציור המורכב מכמה אריחי קרמיקה, איפשר לבליאן ליצור קומפוזיציות מורכבות יותר, המדגישות את התנועה שבדגמים. בין העבודות הציבוריות שיצרה בתקופה זו ניתן למנות לוח אריחים במלון אמריקן קולוני, שלושה לוחות בנושא של איילות ועצים במשכן הנשיא ועוד. 
החל מראשית שנות התשעים הפכה יצירתה של בליאן למונומנטלית יותר. בשנת 1992 הציגה בליאן במוזיאון הסמית'סוניאן סדרה של 22 ציורי אריחים גדולי ממדים ובהם נושאים ומוטיבים מסורתיים עם קומפוזיציות חדשניות ומלאות תנועה. בשנת 2004 הותקן ציור אריחים גדול ממדים של בליאן על גבי בנין במרכז ירושלים שנושאו "רזי גן העדן".
שודדי-הים: יומן המסע של קפיטן ויליאם לאבר

הספר

"שודדי-הים : יומן המסע של קפיטן ויליאם לאבר צייד שודדי-ים" הוא ספר הרפתקאות לילדים' שנכתב בשנת 2006 על ידי הסופר הבריטי דוגלד א סטיר . עלילת הספר מבוססת על יומנו (הדמיוני) של שודד הים קפיטן ויליאם לאבר, אשר התגלה בתוך תיבה עתיקה, שהועלתה ממעמקי הים. 
הספר כרוך באריזה מיוחדת הכוללת, בנוסף לטקסט הכתוב, אוסף של חפצים כגון: "מפת אוצר עתיקה" לפענוח, גלויות ומעטפות, אבקת "זהב" ופיסות בד. הקורא מתבקש לפענח במהלך הקריאה שורה של חידות, תוך שהוא נעזר בערכה הכלולה במארז. 
הספר תורגם מאנגלית על ידי אריה חשביה, ויצא לאור בישראל על ידי הוצאת שוקן.

העלילה

כחלק מיצירת סיפור הרקע הדמיוני של הספר, כתב הסופר, כי ב-16 באפריל 2006, פורסם בטיימס כי צוללנים גילו תיבה עתיקה, ליד חופי גרנד בנקס בניו פאונדלנד. בתיבה נמצאו יומן מסע, מכתב מסמיואל שוט (Samuel Shute), מושל מסצ'וסטס (שהיה אמיתי ולא בדוי), לקפיטן לאבר, שקית קטנה עם אבקת זהב, דגל שודדי ים שחור, רישום של שודדת-ים ומתחתיו הכיתוב "ארבלה דראמונד, אימת הימים", ספר ניווט ספרדי ופיסה של מפת אוצר שחלק ממנה נתלש. 
ב-13 בספטמבר 1723 הפליג קפיטן לאבר בספינה "חתול הים" למרדף נועז אחר שודדת הים הפראית ארבלה דראמונד. הוא כתב יומן, בו תיאר את המסע שעבר עם ספינתו בחיפוש אחר השודדת, יחד עם מידע אודות שודדי-ים ויורדי-ים, על ספינות מארצות שונות, ניווט וכדומה. מטרתו העיקרית, מלבד לכידת השודדת דראמונד והעלאתה לגרדום, הייתה מציאת האוצר ששמע כי טמנה, על מנת לפצות את הרבים שנפלו קורבן לאכזריותה.
ב-1 ביוני 1726 התחולל קרב בין ספינתה של דראמונד "הרפתקה נועזת" לבין קפיטן לאבר. בעודו כלוא בספינתו לאחר שנלכד בידי השודדת, כתב צוואה ובה ביקש ממי שימצא את תיבתו להשתמש בפרטים שיש בכתב היד שטמן בתוכה, על מנת להביא את דראמונד למשפט, וכן לנסות לאתר את המטמון על פי שני קטעי המפה שהותיר.

ביקורת על מתכונת הספר

הצורה בה נכתב ונארז הספר עוררה ביקורת, הטוענת כי מתכונת זו מגישה לילד מוצר "ארוז ומוכן לבליעה" שאינו מעודד אותו לפעילות.
וריד הטחול

אנטומיה

וריד הטחול נוצר מהתמזגותם של מספר כלי דם קטנים היוצאים מהטחול ומתמזגים עם צאתם. מהלכו מעל ללבלב, לאורך עורק הטחול. אל הווריד מתנקזים ורידי הקיבה הקצרים, וריד הקיבה והפדר השמאלי וורידי הלבלב, וכן וריד מתלה המעי התחתון, המנקז את המעי הגס והחלחולת ומתחבר אל וריד הטחול, מעט לפני שזה מתחבר אל וריד מתלה המעי העליון ליצירת וריד שער הכבד.

היבטים קליניים

בווריד הטחול עלולה להיווצר פקקת ורידים, שלה מאפיינים קליניים דומים לשל פקקת וריד השער ויתר לחץ דם שערי. הביטויים של הפקקת כוללים דליות בדופן הקיבה וכאב בטן. הסיבה השכיחה ביותר לפקקת בווריד הטחול היא דלקת לבלב, הן חריפה והן כרונית.
ניקולאס אוטמנדי

קריירת המועדונים

אוטמנדי גדל במחלקת הנוער של ולס סארספילד, ועלה לקבוצה הבוגרת של המועדון ב-2008, עת ערך את הופעת הבכורה שלו במשחק מול רוסאריו סנטראל, כאשר מאמן הקבוצה הוא הוגו טוקאלי. תחת טוקאלי קיבל אוטמנדי דקות משחק מועטות והיה לבחירה חמישית בלבד בעמדת הבלם, אחרי מריאנו אוגלסיץ', ואלדו פונס, פרננדו טוביו ומרקו טורסיגליירי.
תפקידו בקבוצה הפך למשמעותי יותר עם הגעת המאמן ריקרדו גארקה, לקראת ליגת הקלאוסורה ב-2009. במשחק השלישי של ולס באותה עונה החליף אוטמנדי בעמדת הבלם את פונס, שנפצע במסגרת משחקיו עם נבחרת צ'ילה. הוא הפגין יכולת מרשימה במשחקיו הראשונים ובמהרה הפך לפותח קבוע כבלם בהרכב הקבוצה. הוא היה שחקן מפתח בזכייתה של ולס באליפות, בקבוצה שהתבססה על משחק הגנה חזק שאפיין אותו.
כבר במהלך אותה עונה זכה אוטמנדי להתעניינות מצידן של מספר מועדונים בכירים באירופה, בהם אינטר מילאנו, פיורנטינה, ריאל מדריד ויובנטוס, אך המשיך לשחק בוולס. בעונתו השנייה בקבוצה - האפרטורה באותה שנה - הבקיע את שערו הראשון במדי הקבוצה, בניצחון 1–3 על ארסנל סרנדי. כמו כן הוא השתתף עם הקבוצה בגביע סודאמריקנה, התחרות הבינלאומית הראשונה שלו. כהוקרה על יכולתו הטובה נבחר אוטמנדי לאחד מ-11 השחקנים המצטיינים בדרום אמריקה לשנת 2009, על ידי המגזין אל פאיס.
בקיץ 2010 חתם בפורטו, עמה זכה בשלוש אליפויות וגביע. אוטמנדי אף זכה עם הקבוצה בליגה האירופית בעונת 2010/2011, שהסתיימה בטרבל. הוא פתח בהרכב במשחק הגמר, בו גברה פורטו 0–1 על ספורטינג בראגה.
ב-5 בפברואר 2014 נמכר לולנסיה ב-12 מיליון € לחמש שנים. לאחר מכן הושאל מיד לאתלטיקו מיניירו.
ב-20 באוגוסט 2015 חתם לחמש שנים במנצ'סטר סיטי מהפרמייר ליג. אוטמנדי היה חלק חשוב מזכייתה של מנצ'סטר סיטי בגביע הליגה ובפרמייר ליג בעונת 2017–2018 .באותה עונה הוא כבש 4 שערים בליגה והציג יכולת טובה שנתנה לו מקום בנבחרת העונה של הפרמייר ליג.

נבחרת לאומית

ב-2009, לאחר ששיחק ב-11 משחקים בלבד בקריירת הבוגרים, זומן אוטמנדי לראשונה לנבחרת ארגנטינה על ידי המאמן דייגו מראדונה, למשחק ידידות מול נבחרת פנמה ואף פתח בהרכב הנבחרת. הוא המשיך ושיחק בנבחרת במסגרת מוקדמות מונדיאל 2010 ופתח בהרכב בשלושה משחקים, נגד נבחרות אקוודור, ברזיל ואורוגוואי. במשחק השלישי מביניהם הוא הוסט לעמדת הקיצוני הימני. בעקבות יכולתו הטובה נכלל אוטמנדי בסגל ארגנטינה למונדיאל 2010 ובסגל המורחב למונדיאל 2014 אך לא נכלל בסגל הסופי.
הגביע ההולנדי

היסטוריה

טורניר הגביע ההולנדי נוסד בשנת 1898, בשלבים המוקדמים של התפתחות הכדורגל העולמי. ההחלטה על הקמתו התקבלה ב-19 בינואר 1898 במפגש הנהלת התאחרות הכדורגל ההולנדית בהאג, תוך התבססות על המודל של גביע ה-FA האנגלי. הטורניר הראשון התקיים עונה אחר כך, בעונת 1898/1899, והזכה הראשונה בתואר הייתה RAP אמסטרדם, שגברה בגמר 1-0 בהארכה על HVV דן האג.
בשנת 1946 נוצר הגביע המוענק עד היום לקבוצה הזוכה. הגביע עשוי כסף, חומר יקר ונדיר במצב הכלכלי הקשה שלאחר מלחמת העולם השנייה. לאחר מספר הפסקות, בין היתר בעקבות המלחמה, חזר המפעל לפעילות מלאה החל בעונת 1956/1957. 
בשנת 1995, בדומה למפעלי גביע מקומיים אחרים, שונה שמו של מפעל הגביע בהתאם לנותנת החסות. החל מאותה שנה נקרא המפעל גביע אמסטל, וב-16 באוגוסט 2005 שונה שמו פעם נוספת לגביע גייטורייד. שנה אחר כך הוחזר שם המפעל לשמו המקורי, גביע KNVB, בעוד חברת המשקאות גייטורייד נותרה נותנת החסות הראשית.
החל מעונת 1981/1982, ובניגוד לנהוג עד אז, הוחלט לשנות את שיטת המפעל החל משלבי רבע הגמר, ולקיימם במתכונת בית-חוץ, כולל שלב הגמר עצמו. לאחר שתי עונות בלבד, חזר המפעל לשיטת ההכרעה במשחק בודד לאורך כל שלביו, והחל מעונת 1988/1989 משוחק גמר הגביע באופן מסורתי באצטדיון פיינורד ברוטרדם. בעונת 2009/2010 העפילו פיינורד ואייאקס לגמר המפעל, שתוכנן במקור להכרעה במשחק אחד באצטדיון פיינורד. עקב העפלתה של אייאקס לגמר והאיסור שהוחל באותה עונה על אוהדיה להגיע לאצטדיון פיינורד עקב תקריות אלימות, הוחלט לקיים את הגמר במתכונת בית-חוץ, לראשונה מאז 1983, כשהמשחק הראשון התקיים באמסטרדם ארנה. אייאקס גברה על פיינורד בשני מפגשי הגמר וזכתה בתואר לאותה העונה.

השיטה

במפעל הגביע ההולנדי משתתפות קבוצות שלוש הליגות הבכירות, ואליהן מצטרפות 24 העולות לחצאי הגמר בטורנירי הגביע החובבניים והמקומיים. הסיבוב הראשון מיועד לקבוצות החובבניות ולחלק מקבוצות הליגה השלישית (מצטרפות בהדרגה בשני הסיבובים הראשונים). בסיבוב השני, בנוסף לקבוצות המובילות בליגה השלישית, מצטרפות לטורניר גם קבוצות שתי הליגות הבכירות.
על פי חוקי המפעל, קבוצות המשתתפות במפעלים האירופיים לא יוכלו להיפגש ביניהן בסיבוב השני והשלישי. למעט התניה זו, אין חוקיות נוספת לגבי זהות המוגרלות והמארחת במפגש המוגרל - גם במידה וקבוצה בכירה מוגרלת לארח קבוצה חובבנית, לא תתקיים החלפת ביתיות.
הקבוצות שהעפילו מהסיבוב השלישי מתקדמות לשלב שמינית גמר, שם מוסרות ההתניות לקבוצות המשתתפות במפעלים האירופיים, והמפעל ממשיך במתכונת הכרעה במשחק בודד עד למשחק הגמר.
עד לעונת 1997/1998, העפילה הזוכה בגביע ההולנדי לטורניר גביע אירופה למחזיקות גביע. המפעל האירופי בוטל בסיום עונת 1998/1999, והחל מאותה עונה העפילה הזוכה לגביע אופ"א (ובהמשך לליגה האירופית).
זיבילה, נסיכת סקסוניה-קובורג-גותה

ביוגרפיה

זיבילה נולדה בגותה ב-18 בינואר 1908 לקרל אדוארד, דוכס סקסוניה-קובורג-גותה וויקטוריה אדליידה, נסיכת שלזוויג-הולשטיין, בתם של פרידריך פרדיננד, דוכס שלזוויג-הולשטיין וקרולינה מטילדה, נסיכת שלזוויג-הולשטיין-זונדרבורג-אוגוסטנבורג. מצד אביה הייתה זיבילה נינתה של ויקטוריה, מלכת הממלכה המאוחדת. ב-14 בנובמבר 1918 התפטר אביה מהשלטון, בעקבות תבוסת הקיסרות הגרמנית במלחמת העולם הראשונה והמהפכה הגרמנית.
בנובמבר 1931 השתתפה זיבילה כשושבינה בחתונתה של ליידי מאי אבל סמית, כשאינגריד, נסיכת שוודיה משמשת כשושבינה השנייה, והיא הכירה לה את אחיה הנסיך גוסטב אדולף, דוכס וסטרבוטן, וב-16 ביוני 1932 התארסו השניים. ב-19 באוקטובר אותה שנה התחתנו השניים בקובורג בטקס נאצי, שעורר זעם רב בשוודיה, ומשום כך נעדר סב החתן - גוסטב החמישי, מלך שוודיה. לאחר החתונה בילו הזוג את ירח הדבש באיטליה, וב-25 בנובמבר הגיעו לשוודיה.
בשנת 1947 מת בעלה הנסיך גוסטב אדולף, דוכס וסטרבוטן בתאונת מטוס, ובשנת 1950 מת גוסטב החמישי, מלך שוודיה, ובנה קרל גוסטב מונה לנסיך הכתר של שוודיה. בשנת 1962 מתה לואיז, מלכת שוודיה, וזיבילה הפכה לנסיכה הבכירה ביותר בבית המלוכה, והחלה למלא את תפקידיה של המלכה, ועם השנים הפכה לפופולרית בקרב העם השוודי.
ב-28 בנובמבר 1972 מתה זיבילה מסרטן, וכעבור פחות משנה מת חמיה גוסטב השישי אדולף, מלך שוודיה, ובנה עלה לשלטון במקומו כקרל השישה עשר גוסטב, מלך שוודיה.
וילה זנו

אדריכלות

תוכנית המבנה פורסמה על ידי פלאדיו בספרו "ארבעת הספרים על אודות האדריכלות". שלא  כמקובל בווילות של פלאדיו הבניין ניכר רק בשתי קומות הניכרות בחלונותיהן, במקום השלוש המקובלות. קומת האדון בעלת החלונות המלבניים הגבוהים היא הקומה הראשונה. הקומה השנייה, שמתחת לגג, ניכרת בחלונות רבועים קטנים, והיא נועדה לאחסון תוצרת חקלאית. חזית הבניין המוצגת בספרו של פלאדיו, היא החזית האחורית דווקא, והיא נראית סתמית למדי. בשני טורי החלונות של שתי הקומות, בולט רק פרט בודד בדמות החלון התרמאלי הגדול במרכזה של שורת החלונות העליונה, והוא נפתח לאולם המרכזי שתקרתו גבוהה. החזית העיקרית לבניין ניכרת בגרם מדרגות רחב העולה אל לוג'יה המחולקת לשלושה פתחים בעלי קשתות ומעליהם גמלון. לפי התוכנית בספרו של פלאדיו תוכננה חצר עם סטווי עמודים מאחורי הבניין, ובשני צידי החצר מצויים שני אגפים שנועדו למתקנים, למחסנים ולציוד החקלאי של החווה.
הבאטמן (סרט)

פיתוח

באוקטובר 2014, האחים וורנר הכריזו על פיתוחו של סרט לייב אקשן סולו אודות באטמן בכיכובו של בן אפלק כהמשך לבאטמן נגד סופרמן: שחר הצדק. ביולי 2015 דווח שאפלק ניהל מגעים גם לביים ולכתוב את התסריט יחד עם ג'ף ג'ונס. במרץ 2016, לאחר צאת באטמן נגד סופרמן: שחר הצדק, נודע כי אפלק השלים את כתיבת התסריט לסרט. באפריל אותה שנה מנכ"ל אולפני האחים וורנר אישר שאפלק יביים את הסרט ובמאי, ג'רמי איירונס אישר שישוב לגלם את דמותו של אלפרד, בעוד אפלק ציין כי ישאל מוטיבים מהקומיקס אך הסיפור יהיה מקורי. בסוף אוגוסט בן אפלק פרסם פוסט בטוויטר בו נראה דת'סטרוק, שתוכנן להיות הנבל הראשי. ג'ף ג'ונס חשף בספטמבר אותה שנה שהדמות תגולם על ידי ג'ו מנגניילו. באוקטובר 2017, אפלק ציין כי הסרט ייקרא "הבאטמן", אם כי זה לא ודאי ועשוי להשתנות בדצמבר אפלק הודיע כי ההפקה צפויה לצאת לדרך במחצית השנייה של 2017. מאוחר יותר באותו החודש, המפיקים הודיעו כי הסרט מתוכנן לצאת בשנת 2018. בינואר 2017, בריאיון הגרדיאן אפלק עדכן כי עדיין אין אתר צילומים מוכן לתסריט וכי יביים את הסרט אם ירגיש שהסרט יהיה נהדר. באותו בחודש, אפלק פרש מעבודת הבימוי על הסרט על מנת להתמקד טוב יותר בגילום הדמות הראשית, אך ימשיך לשמש כמפיק. עם הכרזתו של אפלק על פרישה מבימוי הסרט, באתר Deadline.com דווח שכריס טריו יכתוב מחדש את התסריט.

טרום הפקה

ההפקה הייתה אמורה לצאת לדרך ביוני 2018, לקראת שחרור הסרט לאקרנים במהלך 2019. אולם ב-13 ביוני 2018, נודע שאולפני האחים וורנר שינו את האסטרטגיה לסרטים העתידיים שלהם ובן אפלק לא הסכים לגלם את באטמן. הסרט נדחה לתאריך לא מוגדר והשמועות על חיפוש שחקן אחר לגילום הדמות צצו שוב.
בשנת 2019 דווח רשמית שבן אפלק לא ישוב לגלם את באטמן וכי מאט ריבס נשכר לביים את הסרט בעוד אפלק ייטול חלק בהפקת הסרט כמפיק בפועל. הבמאי מאט ריבס הודיע כי הסרט יהיה סרט אפל ובלשי שלא יספר את סיפור הדמות מחדש ויהווה קשר רופף בלבד לסרטי היקום הקולנועי של DC, אם כי מתקיים בתוך עולם הסרטים הללו.

ליהוק

האחים ורנר אישרו במאי 2019 כי רוברט פטינסון לוהק לתפקיד באטמן. בספטמבר אותה שנה  ג'ונה היל ניהל מגעים לגילום דמות נבל, אך השיחות לא הבשילו לכדי הסכם. באוקטובר לוהקו ג'פרי רייט ,זואי קרביץ ופול דנו.

צילומים

ביולי 2019 דווח כי גרייג פרייזר נשכר לצלם את הסרט. הצילומים מתוכננים לצאת לדרך בנובמבר 2019 בלונדון, אנגליה.